**Transkript izlaganja predsjednika Vlade Mila Đukanovića na Bečkom ekonomskom forumu**

Beč, 24. novembar 2014. godine

Želio bih da, prije svega pozdravim sve učesnike Bečkog eknomskog foruma, da se zahvalim gospođi Kirčevoj i gospodinu Buseku na organizaciji još jednog renomiranog skupa i na izboru teme ovog panela.

Tema o ekonomiji kao motoru – o viziji i odgovornostima za promjenljivo vrijeme je zaista veoma inspirativna i dozvolite da sa vama izmijenjam nekoliko misli o tri aspekta ovog pitanja. Želio bih da vam kažem nekoliko informacija o Crnoj Gori i o našim odgovornostima za buduće procese, zatim da sa vama podijelim nekoliko misli o zajedničkoj evropskoj odgovornosti i na kraju specifično, nešto o odgovornostima Evropske unije prema regionu iz kojeg dolazimo.

Crna Gora je prije desetak godina bila najmanje razvijena država na prostoru ex Jugoslavije. Danas, već osam godina, Crne Gora je država sa obnovljenom nezavisnošću, nezavisnošću koju je obnovila na jedan atipičan način za prostor Zapadnog Balkana, čuvajući stabilnost i implementirajući najviše evropske demokratske standarde. Crna Gora je, takođe, država koja je danas, mjereno dohotkom po glavi stanovnika, najrazvijenija država u našem regionu. Naš BDP u poslednjih deset godina je porastao za nešto iznad trsita posto. GDP p/c je porastao sa odprilike 2.400 dolara na 7.260 dolara. Kada govorimo o procentima, to svakako djeluje impresivno. Kada govorimo o apsolutnim brojkama, tek postajemo svjesni sa kojeg nivoa su krenule u ekonomski rast i razvoj ekonomije u našem regionu. Uprkos, dakle, impresivnim procentima i uprkos dobrim trendovima, naše politike se danas suočavaju sa nezadovoljstvom građana u našem regionu koji, naravno, o kvalitetu državnih politika sude prije svega sa stanovišta ostvarivanja ličnih projekcija i sa stanovišta čistote horizonta koji se prema njima otvara. Zato se danas i u regionu i u Crnoj Gori suočavamo i sa izvjesnim padom euroentuzijazma, u odnosu na ono šro smo imali prethodnih godina.

Crna Gora je takođe vrlo konzistentna u realizaciji ekonomskih reformi. Posebno, čini mi se da smo dobre rezultate ostvarili na planu unapređenja poslovnog ambijenta. Svi su ovdje pominjali razna mjerenja u organizaciji raznih prestižnih organizacija i institucija, pa dozvolite da se i ja malo pohvalim. Crna Gora permanentno napreduje na listi Svjetske Banke Doing Business u pogledu lakoće poslovanja. U ovogodišnjem izvještaju smo napredovali za šest mjesta i nalazimo se na trideset šestom mjestu. Takođe, napredovali smo u pogledu ekonomskih sloboda mjereno rang listom Frejzer Instituta, gdje se nalazimo na trideset osmom mjestu od ukupno 156 zemalja. Takođe, značajno smo napredovali i na listi u pogledu globalne konkurentnosti koju pravi Svjetski ekonomski forum. Šta su naši izazovi u narednom periodu i šta su naše odgovornosti? Ja smatram da je ključno za Crnu Goru, kao i za sve zemlje našeg regiona da obezbjedi dovoljno dinamičan ekonomski rast, koji bi nam pomogao da krenemo putem sustizanja evropskog nivoa razvijenosti i evropskog kvaliteta života. Nazalost, viševjekovno ekonomsko i demokratsko zaostajanje našeg regiona je teško breme današnjih i budućih generacija, ali nema nikakve sumnje da je vrijeme koje je iza nas pokazalo da imamo resurse, da imamo i makar početnu količinu vještina i znanja koje nam obezbjeđuju da bismo mogli ići dinamičnim tempom sustizanja razvijanja Evrope. Na tom planu čini mi se da su ključni izazovi pred nacionalnom politikom u Crnoj Gori, pred državnom politikom u Crnoj Gori vladavina prava takođe, da je pred nama i dalje izazov realizacije dosljednih strukturnih reformi i unapređenja poslovnog ambijenta, i rekao bih specifično za Crnu Goru mada mislim da je to deficit sa kojim se suočava region u cjelini, unapređenje preduzetničke kulture. U mjeri u kojoj budemo uspješni u odgovori na ta tri pitanja, mi ćemo obezbijediti dovoljan interes stranog kapitala, stvoriti dovoljan podsticaj za razvoj malog i srednjeg biznisa u Crnoj Gori, kreirati nova radna mjesta i doprinijeti većoj konkurentnosti naših nacionalnih i regionalne ekonomije u evropskim okvirima.

Drugi aspekt o kojem bi želio da kažem je aspekt evropske odgovornosti. Dakle, ja uz to što se Evropskoj uniji obraćam kao nekom ko treba da ocijeni tempo i kvalitet našeg napretka na putu do članstva, Evropskoj uniji se obraćam i kao partneru sa kojim dijelimo odgovornost za zajedničku budućnost evropskog kontinenta. Dakle, o Evropi ne govorim u drugom licu množine, već u prvom licu množine. Mi smo evropljani, i zajedno smo odgovorni za ono što je budućnost Evrope. Pslednjih nekoliko godina dobili smo ozbiljne opomene. Ovdje je pomenuta Ukrajina. Ukrajina nas opominje da smo prerano zaključili, i da smo završili pitanje evropske bezbjednosti, da su odnosi na evro–atlantskoj dijagonali dovedeni do savršenstva i da se zajednički možemo utrkivati ko će brže napraviti spoljno–politički pivot prema Dalekom istoku. To nije tačno. Imamo ozbiljnu krizu na evropskom tlu. Moramo se okrenuti daljem unapređenju evropske bezbijednosti, i po mom sudu daljem unapređenju evro–atlatskih odnosa. Smatram da je to jako važno da pomenemo i u balkanskom kontekstu. Balkan je uvijek bio i ostaje meki trbuh evropske bezbjednosti. I to treba sada posebno tretirati u kontekstu malo pomućene evropske perspektive i malo splasnulog euro entuzijazma na Zapadnom Balkanu zahvaljujući svemu što se događalo u Evropi poslednjih godina. Takođe, moramo primijetiti da evropska ekonomija gubi na konkurentnosti. Ona gubi na konkurentnosti zbog dugog trajanja evropske ekonomske krize. To treba takođe posmatrati u kontekstu očekivanog impulsa ekonomiji Balkana. Balkan se na žalost u godinama evropske ekonomske krize suočio sa prekidom jednog pozitivnog trenda koji je postojao u prvim godinama novog milenijuma, trenda sustizanja evropskog nivoa razvijenosti zahvaljujući visokim stopama rasta iz tog vremena. Danas, anemična evropska ekonomija ne predstavlja dovoljan impuls da bi pokrenula novu razvojnu dinamiku na prostoru Balkana. Na šta nas to upućuje, na kakvu odgovornost? Mislim da se prije svega u Evropi u cjelini, pa dakle i u našem regionu moramo suočiti sa potrebom promjena u ekonomskom sistemu. Dakle, moramo u Evropi napustiti koncept paternalističke države, velike države koja brine o svemu, i moramo se okrenuti stvaranju racionalne države koja će biti prije svega podsticajna prema pojedincima i njihovim sposobnostima i prema preduzetništvu. Dakle, moramo napustiti koncept države koja sve više zahvata i preraspoređuje, a okrenuti se državi koja stvara podsticajan ambijent da se afirmiše preduzetništvo i da se više stvori. Uz to moramo se veoma ozbiljno pozabaciti redefinicijom naših ekonomskih i socijalnih politika. Mi moramo što prije reformisati neodržive penzione sisteme, posebno u našem regionu. Moramo se okrenuti deregulaciji tržišta rada koja je danas takva da realno ograničava kreativnost u pogledu otvaranja novih radnih mjesta. Moramo se okrenuti politici obrazovanja, koju moramo što prije dovesti u jasniji dosluh sa onim što su zahtjevi tržišta rada. Dakle, prije svega moramo se okrenuti obrazovanju koje treba da proizvodi konkretne i nove vještine i da podstiče kreativnost i inovativnost. I moramo pokušati takođe da kroz reformu zdravstvene politike, prije svega kroz otvaranje zdravstvenog sistema prema privatnom sektoru u korespondenciji državnog, javnog i privatnog sektora da podignemo nivo kvaliteta usluge u ovoj oblasti. I naravno, moramo nastaviti da dalje unapređujemo poslovni ambijent u ekonomiji Evrope. Moramo primijetiti da je Evropa zaostala poslednjih godina kada su u pitanju mjerenja u pogledu kvaliteta poslovnog ambijenta na globalnoj sceni.

I treći aspekt koji želim da podijelim sa vama jeste odgovornost Evropske unije prema regionu Zapadnog Balkana. Evropska unija je tokom poslednjih godina, godina krize, puno radila na unapređenju ekonomskog upravljanja. Takođe, kroz svoju politiku prema Zapadnom Balkanu bitno je podsticala reforme u tri ključna stuba fundamentalnih reformi na Zapadnom Balkanu – vladavinu prava , reformu javne uprave i ekonomsko upravljanje. I sve to je naravno veoma pozitivno. Ali čini mi se da još uvujek nemamo cjelovitu, konzistentnu i ofanzivnu politiku Evropske unije prema regionu Zapadnog Balkana ukoliko zaista ostajemo dosledno opredijeljeni verbalnom stavu da nema ujedinjenja Evrope bez uključivanja zemalja Zapadnog Balkana u Evropsku uniju.

Moje uvjerenje je da je naravno ispravno insistiranje na vladavini prava kao ključnom problemu Zapadnog Balkana, i jednako tako uvjerenje da u tom pogledu ne treba spuštati kriterijume. Kada je Evropska unija sebi dozvolila da spusti malo kriterijume u pojedinim fazama svog proširenja napravila je grešku. Zato, mislim da treba tvrdo insistirati na ispunjenju kriterijuma kada je u pitanju vladavina prava. Ali moramo shvatiti da vladavina prava nije autohton problem, vladavina prava nije organski prirođena ljudima na Zapadnom Balkanu. Kada bi to kazali onda bi imali diskriminatorski stav. Vladavina prava i problemi sa njom na Zapadnom Balkanu su posledica viševjekovnog ekonomskog i demokratskog zaostajanja tog regiona. I nema rješavanja tog problema, pa dakle ni uključivanja Zapadnog Balkana u Evropsku uniju, ukoliko se ozbiljno ne posvetimo pitanjima ekonomskog razvoja Zapadnog Balkana. To nas, dopadalo nam se ili ne, dovodi do pitanja infrastrukturnog razvoja, definisanja i finansiranja infrastrukturnih projekata. To je nasušno potrebno Zapadnom Balkanu da bi se povezao unutar sebe. Tek kada se Zapadni Balkan bolje integriše onda ćemo moći da sa sigurnošću kažemo da smo riješili i pitanje bezbjednosti tog regiona. Uz to je jako važno da Evropska unija kreira jedan širi investicini okvir od postojećeg, koji će pomoći da se razvije integrativna infrastruktura Zapadnog Balkana sa Evropskom unijom. Dakle, i tvrda i meka infrastruktura. Mislim i na saobraćaj, i na energetsku , i IT i infrastrukturu znanja. Svi pokušaji da parcijalno riješimo pitanje vladavine prava na Zapadnom Balkanu, ili bilo koje drugo pitanje, a da istovremeno sa tim ne učinimo ovaj napor na planu razvoja infrastrukture i stvaranje pretpostavki da kroz razvijenu infrastrukturu otvorimo nova radna mjesta biće osuđeni na neuspjeh.

Dakle, želim da ukažem na međuzavisnost ovih pitanja. Kao što je tačno da bez pouzdanije vladavine prave nema dinamičnog ekonomskog rasta i razvoja, jednako je tačno da ne možemo pretendovati na pouzdanu vladavinu prava ukoliko nijesmo u stanju da ljudima ponudimo njihovo elementarno egzistencijalno pravo –pravo na rad. Zato mislim da nam je potrebno da i Evropska unija ovo prepozna, da svojim fondovima, atipičnim za ono što je bio dosadašnji odnos Evropske unije prema zemljama kanditatima, i uz podršku međunarodnih finansijskih institucija kreiramo jedan širi investicioni okvir koji će nam pomoći da bolje povežemo Zapadni Balkan i EU, i da na taj način stvorimo osnov za podsticajniji ekonomski rast i u našem regionu i u Evropi u cjelini.

Hvala vam na pažnji!